's Grossourltoi is koa gschichtlicher Bodn wia epper 's Soizburger Beckn oder da Lungau. Vurgschichtliche Spurn gibs koane nid, aa d' Remer homd koa Zaignis vo eanerner Oowesnhait hinterloussn. A pour Bauern homd ower im Grossourltoi giadlt. Wia donn ouft d' Bajuwarn herkemma sand, houds kriagarische Ausanondersetzungan zwischn de Bajuwarn und de Slawn geem, de vo sidn her iwern Tauernhauptkomm kemma sand und se oosiadln woitnd. De Bajuwarn sand ower decht oiwai d' Siager gween und homd de Slawn wider zruckedrenga kenna. An etler Flurnoman darinnand haid no an de unterleganen Slawn.